Turun Hirvensalon ja Kakskerran välissä sijaitsevan Kulhon saaren asukkaat ovat kulkeneet jäitä pitkin mantereelle jo joulukuun alkupuolelta saakka.

Tänään aamupäivällä saaresta lähti viiden hengen seurue noutamaan postia ja hoitamaan Turun keskustaan asioita.

– Lähellä Papinsaarta ensimmäinen putosi läpi jään. Lopulta kolme kulkijoista putosi jäihin. Saimme pudonneet omin avuin ylös, mutta tämä tarkoittaa käytännössä sitä, että puolet Kulhon saaren vakituisista asukkaista putosi jäihin, kertoo saarella asuva Markku Jokinen.

Jokisen mukaan suuremmilta vahingoilta vältyttiin, mutta asukkaat kuivattelevat nyt vaatteitaan ja päivän postejaan käyttökuntoiseksi. Kulhon saarelle ei mene Turusta siltaa, joten kulholaisten autot ovat noin 300 metrin merireitin päässä Papinsaaren puolella.

– Jäät ovat tällä hetkellä poikkeuksellisen huonoja. Olen asunut vaimoni kanssa Kulhossa 25 vuotta, mutta jäät eivät ole kertaakaan olleet näin huonossa kunnossa tässä vaiheessa vuotta, Jokinen kertoo.

Jatkuu mainoksen jälkeen Mainos päättyy

Jokinen oli viemässä perheen joulukortteja postiin sekä tarkastamassa jään kantavuutta illan Kakskerta-seuran tapaamista varten.

– Illan kokous jää nyt väliin. Onneksi meillä on tarpeeksi ruokaa, jotta voimme rauhassa odotella pakkasen kiristymistä.

Jokinen muistelee, että aiemmin saaren asukkaita on pudonnut jäähän virtapaikkoja kiertäessä polvea myöten, mutta tällä kertaa petollinen jää veti ihmiset mereen hartioita myöten. Asukkaat olivat kuitenkin varustautuneet onnettomuuden varalta ja heillä oli mukanaan pelastus- ja kelluntapuvut, jääpiikit sekä köydet.

– Jää voi näyttää hyvältä, mutta siellä on avantoja, jotka kasvavat sään pysyessä liki nollaa. Jää on nyt ohuimmillaan noin kuutisen senttiä. Se on kolme senttiä vähemmän kuin pari päivää sitten. Varokaa ihmiset jäätä, se voi pettää, muistuttaa Jokinen.

TS